„Care este durata contractului dumneavoastră cu FCSB?”

„Cât o vrea Dumnezeu!”

„Care sunt criteriile după care ați ales antrenorul?”

„E spovedit și împărtășit”

Dacă aveați impresia, naivilor, că nimic nu vă mai poate surprinde în comportamentul lui Gigi Becali, iată că doar câteva zeci de minute de delir televizat vă modifică reperele. Prezentarea noului antrenor al vicecampioanei eșuate în subsolul clasamentului, Bogdan Argeș Vintilă, a fost transformată într-o demonstrație de monolog halucinant, pigmentat cu rugăciune, frecuș de mătănii și expunerea moaștelor sfântului Alexandru Fluierașul, mascota bărboasă și inamovibilă din conducerea clubului. Într-o perioadă în care orice antrenor sănătos la cap refuză dialogul cu Becali, alegerea pentru completarea postului devine, culmea, mai simplă.

Vine unul credincios. În primul rând! Adică, ce? Dacă transferurile se fac pe criteriul ăsta, vezi Mihai Roman „băiat bun care se roagă”, antrenorul de ce ar fi altfel? Ce îl recomandă? Postul și rugăciunea? Ce pregătire are? Spovedit și împărtășit! Ce perspective sunt? Ce o vrea Dumnezeu! Dacă retrogradezi? Asta e, e pedeapsa Sfântului Gheorghe! Ce școală de antrenori, ce Coverciano? Ce aptitudini de pedagog? Ce pregătire, ce CV? Dacă ești credincios, dacă faci crucea mare că dracu-i bătrân, atunci FCSB e locul potrivit pentru tine.

Am ajuns să pătăm, prin complicitatea la delirul din reședința dezbrăcată de istorie și poleită cu foiță de aur turcesc, intimitatea pe care o presupune credința. Pentru că aceste rânduri nu condamnă, nu ironizează credința. Cea adevărată, cea intimă, cea împărtășită în taină și manifestată prin gesturi altruiste departe de ochii tuturor. Credința nu înseamnă jignirea urmată de o cruce cu efect de Ariel, nici lipirea bancnotelor de 500 de euro pe fruntea călugărilor. Credința nu înseamnă umilirea unor fotbaliști și, spre iertarea păcatelor, atingerea IBAN-urilor cu câteva mii de euro care să spele neajunsurile.

Analiza specialiștilor din fotbal, cei care semnalau faptul că FCSB nu are cum să își mai găsească antrenor, rămâne validă. FCSB nu și-a găsit antrenor, echipa a găsit un băiat de cor care să îi țină ritmul lui Becali, acoperit de ideea falsă că nu contează autoritatea, pregătirea și inovația tehnico-tactică. Ci postul, rugăcinea și pupatul iconițelor vândute la suprapreț de falșii călugări care fac coadă pe Aleea Alexandru.